CELEX: 32020D1479
Language: lv
Date: 2020-10-14 00:00:00
Title: Komisijas Īstenošanas lēmums (ES) 2020/1479 (2020. gada 14. oktobris), ar ko izveido prioritāšu sarakstu tīkla kodeksu un vadlīniju izstrādei elektroenerģijas nozarē 2020.–2023. gadam un gāzes nozarē 2020. gadam (Dokuments attiecas uz EEZ)

15.10.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 338/10
               
            
         KOMISIJAS ĪSTENOŠANAS LĒMUMS (ES) 2020/1479
         (2020. gada 14. oktobris),
         ar ko izveido prioritāšu sarakstu tīkla kodeksu un vadlīniju izstrādei elektroenerģijas nozarē 2020.–2023. gadam un gāzes nozarē 2020. gadam
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (EK) Nr. 715/2009 (2009. gada 13. jūlijs) par nosacījumiem attiecībā uz piekļuvi dabasgāzes pārvades tīkliem un par Regulas (EK) Nr. 1775/2005 atcelšanu (1) un jo īpaši tās 6. panta 1. punktu,
         ņemot vērā Eiropas Parlamenta un Padomes Regulu (ES) 2019/943 (2019. gada 5. jūnijs) par elektroenerģijas iekšējo tirgu (2) un jo īpaši tās 59. panta 3. punktu,
         tā kā:
         
                     (1)
                  
                  
                     Lai iekšējais enerģijas tirgus būtu pilnībā integrēts, ir būtiski izstrādāt un īstenot tīkla kodeksus un vadlīnijas. Tīkla kodeksu izstrādes institucionālo satvaru veido elektroenerģijas un gāzes iekšējā tirgus noteikumi. Ar jauno elektroenerģijas tirgus veidolu šis institucionālais satvars nesen tika uzlabots, proti, paketes “Tīru enerģiju ikvienam Eiropā” (3) ietvaros tika pieņemta Regula (ES) 2019/943. Šajā sakarā Energoregulatoru sadarbības aģentūra (ACER), pārvades sistēmu operatoru Eiropas tīkli (ENTSO), Eiropas sadales sistēmu operatoru struktūra (“ES SSO struktūra”) un Komisija cieši sadarbojas ar visām relevantajām ieinteresētajām personām.
                  
               
                     (2)
                  
                  
                     Jomas, kurās tīkla kodeksus var izstrādāt, ir noteiktas Regulas (ES) 2019/943 59. panta 1. un 2. punktā un Regulas (EK) Nr. 715/2009 8. panta 6. punktā. Papildus iespējai izstrādāt tīkla kodeksus Komisija pēc savas iniciatīvas var izstrādāt vadlīnijas. Jomas, kurās vadlīnijas var izstrādāt, ir noteiktas Regulas (ES) 2019/943 61. panta 2. punktā un Regulas (EK) Nr. 715/2009 23. panta 1. punktā. Saskaņā ar Regulas (ES) 2019/943 59. panta 3. punktu un Regulas (EK) Nr. 715/2009 6. panta 1. punktu Komisijai vispirms jāizveido prioritāšu saraksti, kuros norādītas jomas, kam jāpievēršas tīkla kodeksu izstrādē. Prioritāšu sarakstus elektroenerģijas nozarei izveido reizi trijos gados, bet gāzes nozarei – reizi gadā.
                  
               
                     (3)
                  
                  
                     Komisija jau ir pieņēmusi saskaņotus elektroenerģijas noteikumus par jaudas piešķiršanu un pārslodzes vadību, par ģeneratoru pieslēgumu, par pieprasījuma pieslēgumu, par augstsprieguma līdzstrāvu, par nākotnes jaudas piešķiršanu, par sistēmas darbību, par ārkārtas un atjaunošanas stāvokļa prasībām un procedūrām un par balansēšanu.
                  
               
                     (4)
                  
                  
                     Tam papildus ir pieņemti saskaņoti gāzes noteikumi par pārslodzes vadības procedūrām, par jaudas piešķiršanu, par balansēšanu, par sadarbspēju un datu apmaiņu un par harmonizētām gāzes pārvades tarifu struktūrām.
                  
               
                     (5)
                  
                  
                     Mērķorientētā apspriešanā ar ieinteresētajām personām (4) lielākā daļa ieinteresēto personu atbalstīja saskaņotu elektroenerģijas noteikumu izstrādi attiecībā uz kiberdrošību un pieprasījuma puses elastību. Attiecībā uz gāzi ieinteresētās personas pauda viedokli, ka par prioritāti būtu jāuzskata jau iesāktais darbs, un uzsvēra, ka ir svarīgi tīkla kodeksus un vadlīnijas īstenot pienācīgi un īstenošanu sekmīgi koordinēt.
                  
               
                     (6)
                  
                  
                     Ņemot vērā ieinteresēto personu atbildes un jaunos izaicinājumus attiecībā uz kiberdrošību, kā arī vajadzību pēc pārredzama un nediskriminējoša elastīguma tirgus, elektroenerģijas nozares prioritāšu saraksts 2020.–2023. gadam ietver saskaņotus elektroenerģijas noteikumus par kiberdrošību un par pieprasījuma puses elastību.
                  
               
                     (7)
                  
                  
                     Turklāt, ņemot vērā ieinteresēto personu atbildes un to, ka pašreiz notiek spēkā esošo gāzes noteikumu īstenošana, attiecībā uz 2020. gadu tīkla kodeksu un vadlīniju izstrādei gāzes nozarē nav apzinātas jaunas jomas,
                  
               IR PIEŅĒMUSI ŠO LĒMUMU.
         
            1. pants
            Prioritāšu saraksts saskaņotu elektroenerģijas noteikumu izstrādei periodam no 2020. līdz 2023. gadam ir šāds:
            
                        a)
                     
                     
                        nozariski noteikumi attiecībā uz pārrobežu elektroenerģijas plūsmu kiberdrošības aspektiem, arī noteikumi par kopīgām minimālajām prasībām, plānošanu, monitoringu, ziņošanu un krīžu pārvarēšanu;
                     
                  
                        b)
                     
                     
                        noteikumi attiecībā uz pieprasījuma puses elastību, arī noteikumi par agregēšanu, enerģijas uzkrāšanu un pieprasījuma iegrožošanu.
                     
                  
         
            2. pants
            Jaunas jomas, kurās 2020. gadā gāzes nozarē vajadzētu izstrādāt tīkla kodeksus un vadlīnijas, nav apzinātas.
         
         
            3. pants
            Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.
         
         
            Briselē, 2020. gada 14. oktobrī
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 211, 14.8.2009., 36. lpp.
         
         
            (2)  OV L 158, 14.6.2019., 54. lpp.
         
         
            (3)  Komisijas paziņojums Eiropas Parlamentam, Padomei, Eiropas Ekonomikas un sociālo lietu komitejai, Reģionu komitejai un Eiropas Investīciju bankai “Tīru enerģiju ikvienam Eiropā” (COM(2016) 860 final).
         
            (4)  Saņemtās atbildes ir publicētas šādā vietnē: https://ec.europa.eu/energy/consultations/consultation-establish-priority-list-network-codes_en